Efter at have arbejdet hårdt med evakueringen fra Afghanistan, lander soldater og fly fredag på aalborgensisk jord.

Til aften lander to Herculesfly med besætning i Aalborg. Cirka 10 soldater er at finde på flyet, der også er fyldt op med en masse materiel - heriblandt feltrationer, våben og ammunition. - De har arbejdet benhårdt i mere end 14 dage, så jeg tror, at soldaterne står foran et tiltrængt hvil. Og det skal være dem vel undt med den store insats, som de har gjort, siger Morten Valentin Jensen, der er pressechef hos Flyvestation Aalborg. Soldaterne har blandt meget andet været med til at sikre, at danskere eller folk med tilknytning til Danmark kunne komme ud af Afghanistan i god behold. Ifølge Morten Valentin Jensen har Forsvaret stillet fly til rådighed og fløjet frem og tilbage på baggrund af Udenrigsministeriets behov, da det er dem, der har vurderet, hvem der skulle flyves ud af Afghanistan og hvornår. Debriefing venter Soldaterne lander efter planen klokken 19.00. Efter hjemkomst venter en debriefing, hvilket er en fast procedure efter en udsendelse. Den involverer Veterancentret og diverse læger og psykologer, som står klar til at hjælpe og tale med soldaterne de efterfølgende dage og månederne frem. Morten Valentin Jensen oplyser, at ingen af soldaterne var i nærheden af terrorangrebet torsdag i Kabuls lufthavn, hvor 100 personer blev dræbt. Besætningen var allerede færdige med deres operation på det tidspunkt, angrebet skete, lyder det.